Kontra Channel

Το Kontra Channel είναι ιδιωτικός τηλεοπτικός σταθμός περιφερειακής εμβέλειας, με έδρα τον Ταύρο. Εκπέμπει επίγεια ψηφιακά από 13 κέντρα εκπομπής στην Αττική και την Εύβοια και δορυφορικά μέσω της συνδρομητικής πλατφόρμας της NOVA.

Ιστορικό
Ξεκίνησε την λειτουργία του το 1994 με την ονομασία ΤηλεΦΩΣ και ήταν ο πρώτος κατά βάση τηλεοπτικός σταθμός στην Ελλάδα με εκπομπές γύρω από την οικολογία, τον υγιεινό τρόπο ζωής και της εναλλακτικής ιατρικής. Εξέπεμπε στην Αττική από την συχνότητα 54 UHF από τον Υμηττό. Στις 13 Σεπτεμβρίου 2010, η Kouris Media Group αγόρασε την πλειοψηφία των μετοχών του τηλεοπτικού σταθμού ΤηλεΦΩΣ από τον Κώστα Παπανικόλα και ο τηλεοπτικός σταθμός μετονομάστηκε στο σημερινό "Kontra Channel".

Πρόγραμμα
Το πρόγραμμά του είναι κυρίως ενημερωτικό ενώ περιέχει και τηλεπωλήσεις.

Φυσιογνωμία
Το κανάλι, διέθετε άδεια μη ενημερωτικού περιεχομένου, και προέβαλλε ενημερωτικό πρόγραμμα (βάσει ελληνικής νομοθεσίας απαγορεύεται). Ως εκ τούτου, τον Νοέμβριο του 2010, το ΕΣΡ επέβαλλε πρόστιμο 15.000 ευρώ στο κανάλι, καθώς έκρινε ότι μόνο μια φορά μπορεί να γίνει η δήλωση «φυσιογνωμίας προγράμματος» ενός σταθμού, βάσει του νόμου 3592/2007. Στις 24 Ιουνίου 2019 κάλεσε σε απολογία τον σταθμό, για συνέχιση παράβασης της νομοθεσίας περί φυσιογνωμίας του. Ωστόσο, μετά από δύο μήνες η ανεξάρτητη αρχή έκρινε ότι το Kontra Channel δεν χρήζει παραβίασης της νομοθεσίας αλλάζοντας και τυπικά την φυσιογνωμία του από μη ενημερωτικού περιεχομένου, σε γενικού ενημερωτικού περιεχομένου.

Εμβέλεια
Ο σταθμός έχει εμβέλεια μόνο για τις περιοχές της Αττικής, του Αργοσαρωνικού και της Νότιας Εύβοιας. Παρόλα αυτά είναι διαθέσιμος και στους συνδρομητές της NOVA (θέση 852), ενώ συνεργάζεται με το EURO TV στην Κεντρική Μακεδονία αναμεταδίδοντας τις καθημερινές το κεντρικό δελτίο ειδήσεων και την ενημερωτική εκπομπή Kontra 24. Επιπλέον, ξεκίνησε συνεργασία με το SITIA TV στην Κρήτη για αναμετάδοση του κεντρικού δελτίου ειδήσεων.

Εγκαταστάσεις
Οι εγκαταστάσεις του σταθμού, στεγάζονταν αρχικά, σε έναν αγρότοπο στην Παλλήνη, στην οδό Αλαμάνας 37 μέχρι τα τέλη του 2007. Μετέπειτα μεταφέρθηκαν στο Μαρκόπουλο Ωρωπού όπου και παρέμειναν έως τα τέλη του 2010. Με την αλλαγή της ιδιοκτησίας του σταθμού, μεταφέρθηκαν στον Ταύρο όπου παραμένουν μέχρι σήμερα.

Ιδιοκτησία
Ο σταθμός από το ξεκίνημά του και για μια δεκαετία ανήκε στην ετερόρρυθμη εταιρεία Κωνσταντίνος Παπανικόλας και Σία στην οποία μέτοχος ήταν ο ιδρυτής του σταθμού Κώστας Παπανικόλας, που είναι και πρόεδρος του κόμματος Οικολόγοι Ελλάδας και παλαιότερα υποψήφιος βουλευτής του ΛΑΟΣ στις εκλογές του 2009. Στις 6 Φεβρουαρίου 2004 συστάθηκε η Βιοδιάσωση Ραδιοτηλεοπτική - Οικολογική Ανώνυμη Εταιρεία, με διακριτικό τίτλο Τηλεφώς - Νέα Ζωή Α.Ε. η οποία ανέλαβε εκ νέου τον σταθμό, με τον Κώστα Παπανικόλα να αναλαμβάνει πρόεδρος και διευθύνων σύμβουλος.

Λίγους μήνες αργότερα, τροποποιήθηκε το καταστατικό του φορέα, με επέκταση των δραστηριοτήτων. Στα μέσα του 2010, ο δημοσιογράφος Γιώργος Κουρής εξαγοράζει το 75% του σταθμού του οποίου ο φορέας παίρνει την τρέχουσα επωνυμία, σε Kontra Media - Μέσα Μαζικής Ενημέρωσης Ανώνυμη Εταιρεία με διακριτικό τίτλο Kontra Media.

Λογότυπα

Παραπομπές

Εξωτερικοί σύνδεσμοι
Επίσημη ιστοσελίδα Kontra Channel

Μέσα Μαζικής Ενημέρωσης της Αθήνας
Ιδιωτικοί τηλεοπτικοί σταθμοί περιφερειακής εμβέλειας (Αττική)
Kouris Media Group
Τηλεοπτικά κανάλια και σταθμοί οι οποίοι ιδρύθηκαν το 2010